Od začatia testovacej prevádzky mobilnej peňaženky i-mode FeliCa najväčším mobilným operátorom v Japonsku 15.decembra 2003 neuplynuli ani dva roky a čísla, ktoré NTT DoCoMo nedávno zverejnil, svedčia o rastúcom záujme verejnosti o tento druh platenia.
Riešenie využíva platformu technológie i-mode (istú obdobu služby WAP) japonského mobilného operátora a bezkontaktných – RFID čipových kariet FeliCa , vyvinutých firmou Sony. "Mobilná peňaženka" však nie je len prostriedkom pre bezhotovostné platby, ktorý by mal nahradiť hotovosť aj kreditné/debetné platobné karty, ale mala by sa stať aj elektronickou vstupenkou, cestovným lístkom, identifikačnou kartou, či dokonca kľúčom od dverí v domácnosti alebo v kancelárii. Vďaka stúpajúcemu počtu zmluvných partnerov, ktorí akceptujú i-mode FeliCa mobilné telefóny v Japonsku, rastie aj počet ich používateľov.
Koncom roku 2004, teda 12 mesiacov po spustení skúšobnej prevádzky a pol roka od začatia komerčnej prevádzky (v júli 2004, svetové prvenstvo), ohlásil NTT DoCoMo milión predaných mobilov s integrovaným čipom FeliCa. V apríli 2005 už toto číslo dosahovalo úctyhodný nárast na 3,7 milióna kusov a i-mode FeliCa podporujú všetky modely novej série 901iS.
Telefóny sú zabezpečené proti zneužitiu v prípade krádeže, alebo straty. Najnovšie modely budú môcť pre pozitívnu identifikáciu oprávnenej osoby používať aj biometrické údaje (odtlačok prsta, alebo digitálny portrét tváre).
Podľa prieskumu, ktorý vykonal NTT DoCoMo na vzorke 1605 respondentov, z toho 1152 mužov a 453 žien, na prelome apríla a mája 2005, 58 % majiteľov používa mobilnú peňaženku aspoň raz týždenne. Najčastejšie pri platbách v obchodoch a kaviarňach.
V súčasnosti je možné mobilom platiť v 20 000 japonských obchodoch a viac ako 4000 predajných automatoch, pripravuje sa spolupráca s bývalým národným prepravcom, železničnou spoločnosťou JR, v rámci ktorej bude možné od januára 2006 používať mobilné telefóny ako RFID cestovné lístky, resp. čipové karty.
East Japan Railway Company (JR East), NTT DoCoMo a NTT DATA Corporation uzatvorili dohodu o sprevádzkovaní uvedenej služby elektronických platieb pod názvom Suica 28. júla 2005.
Úspešný rozvoj mobilných telefónov ako platobných prostriedkov nenecháva chladnými ani konkurenčných operátorov. Mobilnú peňaženku pripravuje aj druhý najväčší japonský operátor KDDI. Od septembra by sa mali v jeho ponuke objaviť dva modely mobilných telefónov (W32S a W32H) s RFID čipom FeliCa.